<classify> WATU wengi wanahofiwa kufa maji kutokana na kuzama kwa Kivuko cha Mv Nyerere kilichokuwa kikifanya safari yake kutoka Kisiwa cha Bugolora kwenda Kisiwa cha Ukara wilayani Ukerewe mkoani Mwanza katika Ziwa Victoria jana.Kamanda wa Polisi wa Mkoa wa Mwanza, Jonathan Shana alithibitisha kutokea kwa ajali hiyo mchana na kusema hatua mbalimbali zimechukuliwa ili kujaribu kuokoa watu walio hai na kuopoa miili ya watu waliopoteza maisha.Hadi tunakwenda mitamboni jioni miili ya watu watano ilikuwa imeopolewa majini wakiwa tayari wamepoteza maisha huku wengine 32 wakiookolewa wakiwa hai, wengi wao wakiwa katika hali mbaya na kukimbizwa katika Kituo cha Afya cha Ukara kwa msaada wa matibabu.Kamanda huyo wa Polisi aliwaambia waandishi wa habari kuwa kivuko hicho kilipoteza uwezo wake wa kawaida majini kutokana na kuwa na kiwango kikubwa cha mizigo na abiria.Alisema Mkuu wa Mkoa wa Mwanza, John Mongela baada ya kutokea kwa tukio hilo, aliambatana na Kamati ya Ulinzi na Usalama ya Mkoa kwenda kwenye eneo la tukio umbali wa saa tatu kutoka Mwanza mjini.Ingawa Kamanda huyo wa Polisi wa Mkoa wa Mwanza hakuweza kutaja idadi ya watu waliokuwa ndani ya kivuko hicho wakati kinazama, mmoja wa maofisa wa serikali alisema kulikuwa na zaidi ya watu 100 waliokuwa wakitoka kwenye mnada.Wakala wa Taifa wa Ufundi na Umeme Temesa ambaye ndiye mwendeshaji wa vivuko vyote nchini, kupitia taarifa yake kwa umma jana, ulithibitisha kutokea kwa tukio hilo la kusikitisha.Kupitia taarifa hiyo, Temesa iliwataka wananchi kuwa watulivu hadi taarifa rasmi kuhusiana na tukio hilo zitakapotolewa baadaye. Wasemavyo mashuhuda Mashuhuda walisema kivuko hicho kilikuwa kinatokea Bugolora kwenda Ukara kati ya saa 6 na saa 7.30 mchana na kilizama dakika kama tano kabla ya kufika kwenye ghati ya Ukara.Walisema ghafla waliona kivuko hicho kikianza kutitia kwenye maji kwa nyuma kulikokuwa na mizigo na kuwezesha abiria waliokuwa mbele kurukia majini na kuogelea na mitumbwi iliyokuwa hapo kufanya kazi ya kuwaokoa abiria waliorukia majini.Inasemekana abiria wengi waliokuwa ndani ya Mv Nyerere hawakuweza kutoka na kuwa wamezama, huku wakidai kivuko hicho kina uwezo wa kubeba abiria 150.Walisema Meli ya Mv Clarias ilikuwa imeshaondoka kama dakika 10 kabla ya tukio lakini ikaamriwa kurudi na kushusha abiria na kuelekea Ukara kushiriki zoezi la uokoaji.Walisema Mv Nyehunge pia ilishusha abiria na mizigo na kuelekea Ukara kushiriki zoezi hilo. Kumbukumbu za ajali za majini Tukio la kuzama kwa tukio hilo limeibua hisia za kumbukumbu za ajali mbaya iliyowahi kutokea katika ziwa hilo pale meli ya Mv Bukoba ilipozama na kuua watu zaidi ya 1,000.Meli hiyo ilipatwa na zahama hiyo ikiwa safarini kuelekea Mwanza Mei 21, mwaka 1996, wakati ikiwa imebakiza mwendo mfupi kufika Bandari ya Mwanza. Mamlaka zilieleza kuwa chanzo cha ajali hiyo ilikuwa ni meli hiyo kubeba kiwango kikubwa cha abiria na mizigo zaidi ya uwezo wake.Tukio jingine baya la kuzama kwa meli, lilitokea Septemba 10, 2011, ambapo karibu abiria 200 walipoteza maisha baada ya meli ya Mv Spice Islander, ilipozama ikitoka Unguja kwenda Pemba katika mkondo wa Nungwi.  <topic>: kitaifa 